作者:獨孤及
標題:奉和中書常舍人晚秋集賢院即事寄贈徐薛二侍禦
內容:漢家金馬署，帝座紫微郎。圖籍淩群玉，歌詩冠柏梁。陰陰萬年樹，肅肅五經堂。揮翰忘朝食，研精待夕陽。晴空露盤迥，秋月瑣窗涼。遠興生斑鬢，高情寄縹囊。葳蕤雙鸑鷟，夙昔並翱翔。汲塚同刊謬，蓬山共補亡。差池摧羽翮，流落限江湘。禁省一分袂，昊天三雨霜。石渠遺跡滿，水國暮雲長。早晚朝宣室，歸時道路光。